Պատերազմը Ադրբեջանի քաղաքականության զենքն է: Նրանք շարունակում են այդ քաղաքականությունը՝ հայտարարելով, որ Լեռնային Ղարաբաղն իրենց տարածքն է, որ հայերը նվաճել են այն, չնայած դա սուտ է: Այդ սուտ քարոզչությունն էլ նրանք տարածում են աշխարհով մեկ: Նույնիսկ ՄԱԿ-ն ու ԵԱՀԿ-ն են երբեմն խոսում օկուպացված տարածքներից: Իսկ ես հակադարձում եմ՝ ով է ում օկուպացրել ընդհանրապես: Ադրբեջանի զինված ուժերն են օկուպացրել հայկական տարածքները: 1921թ. հուլիսի 5-ին բոլշեւիկները Արցախի տարածքը հանձնեցին երկրորդ թուրքական պետությանը՝ Ադրբեջանին: Ստացվում է, որ Ադրբեջանը չի նվաճել Արցախը, այն մատուցել են նրան սկուտեղի վրա: Եթե հանրապետությունը դուրս է գալիս ԽՍՀՄ կազմից, ապա կարող է համաժողովրդական ռեֆերենդումի միջոցով ինքնորոշվել: Արցախի ժողովուրդն ինքնորոշվել է: Նախկին ԽՍՀՄ տարածքներում՝ Մոլդովայում, Աբխազիայում, Վրաստանում, Հարավային Օսիայում ստեղծվեց համանման իրավիճակ, եղավ պատերազմ, ինչը շահարկեցին հզոր երկրները: